Nicolai Wammen (S), 2011-12-15:
Jeg vil gerne på regeringens vegne sige tak for en god debat her i eftermiddag, en debat, som har gjort det klart, at der er et bredt flertal i det danske Folketing, som bakker op om de hovedprioriteter, der skal være for det danske formandskab.
Ud over regeringspartierne er det også Venstre og Det Konservative Folkeparti, og derfor er det også et fælles forslag til vedtagelse, som ligger her.
Det er et godt udtryk for, at en så vigtig opgave som det danske formandskab ikke er et emne, der er velegnet til internt fnidder i Danmark.
Vi står nemlig med en kæmpe opgave foran os.
Vi står med en opgave, der hedder, at vi skal være med til at sikre et mere ansvarligt Europa; at vi skal være med til at sørge for, at der bliver truffet de nødvendige beslutninger, så eurolandene kan komme tilbage på sporet og få orden i eget hus; at der kan komme styr på butikken i EU.
Vi står også over for en opgave, der hedder, at vi skal sikre, at der igen kan komme gang i hjulene i EU; at vi investerer i vækst og vi investerer i job.
Det kan vi bl.a. gøre ved at reformere det indre marked, og det kan vi også gøre ved at sørge for at bruge EU's budget klogere, sådan at pengene bliver investeret mere i forskning, mere i uddannelse, mere i de initiativer, som vi ved kan give job og udvikling.
Vi vil også et grønnere EU.
Vi vil et EU, der er i førertrøjen, når man taler om det internationale, globale klima, men også et EU, der inden for egne grænser gør mere end i dag, og det er også derfor, at vi vil arbejde målrettet på bl.a. at få mere energisparevenlige initiativer bragt helt frem i EU, så vi på den måde kan skabe arbejdspladser og gøre noget godt for vores klima.
Vi vil også som formandsland tage opgaven på os, når det gælder om at få truffet afgørelser i spørgsmål både om Schengen og andre ting på det indre og retslige område, og det er også en af de opgaver, som vi som formandsland, selv om vi har et forbehold, har på vores bord, når vi skal gå i gang.
Vi vil i det danske formandskab sætte en dagsorden, der hedder: ansvarlig økonomisk kurs, gang i hjulene igen, et mere grønt EU, et mere sikkert EU.
Det er de prioriteter, vi har med os, men vi starter ikke bare helt fra bunden.
Det er ikke sådan, at man på ½ år kan opfinde alle mulige nye ting og så have en tro på, at det så kan blive vedtaget få måneder efter.
Det bliver et meget aktivt, det bliver et kompetent, og det bliver et engageret formandskab.
Jeg håber meget, at det brede flertal i Folketinget, som også har vist sig, når det gælder europapolitikken i dag, vil fortsætte med at bakke op – det er min klare forventning – sådan at vi ved, uanset hvad der i øvrigt måtte komme af udefrakommende ting på EU's dagsorden, og der vil sikkert være mange, at vi her i Danmark er dybt optaget af, at Danmark skal spille en så god og vigtig rolle som formandsland, som det overhovedet kan lade sig gøre.
Så vi ser frem til formandskabet.
Det bliver ikke nemt.
Det bliver endda uhyre svært, men vi er ikke bange for opgaven.
Vi tager den på os, og vi glæder os til at give vores bidrag til at få EU bedst muligt gennem den krise, der er nu, samtidig med at vi får skabt fundamentet for nye job og et mere grønt Europa.